b"\n_START_ARTICLE_\nSantiago Calatrava Valls\n_START_SECTION_\nBiografia\n_START_PARAGRAPH_\nNaix a la pedania valenciana de Benim\xc3\xa0met el 28 de juliol de 1951, en el si d'una fam\xc3\xadlia de comerciants de taronges, cosa que li va permetre viatjar pel m\xc3\xb3n en la seua etapa infantil i de joventut, sobretot pel mediterrani, cosa que li permet\xc3\xa9 con\xc3\xa8ixer algunes lleng\xc3\xbces._NEWLINE_Comen\xc3\xa7a a estudiar a l'Escola de Belles Arts als 8 anys formant-se com a escultor i pintor. Amb 13 anys viatja a Par\xc3\xads (Fran\xc3\xa7a) mitjan\xc3\xa7ant un programa d'intercanvi d'estudiants i acab\xc3\xa0 els seus estudis als Escolapis de Val\xc3\xa8ncia. Posteriorment es matricul\xc3\xa0 a l'Escola T\xc3\xa8cnica Superior d'Arquitectura de Val\xc3\xa8ncia de la Universitat Polit\xc3\xa8cnica graduant-se com arquitecte i realitzant el postgrau d'urbanisme. El 1975 es trasllad\xc3\xa0 a Zuric (Su\xc3\xafssa) per tal de continuar els seus estudis d'enginyeria civil, doctorant-se el 1979._NEWLINE_Actualment \xc3\xa9s reconegut com un dels arquitectes m\xc3\xa9s importants a escala mundial, construint-se dissenys del seu estudi d'arquitectura a les principals ciutats del m\xc3\xb3n com Ven\xc3\xa8cia, Atenes, Buenos Aires, Zuric, Toronto, Lisboa, Li\xc3\xb3 o Lieja. A Espanya es pot contemplar la seua obra sobretot a la ciutat de Val\xc3\xa8ncia, per\xc3\xb2 tamb\xc3\xa9 a Bilbao, Sevilla, Madrid o Barcelona._NEWLINE_El novembre de 2017 es reun\xc3\xad amb el president del Kazakhstan, Nursultan Abixul\xc3\xad Nazarb\xc3\xa0iev, per a parlar del projecte de construir un dom al bulevard Aigua Verda, a Astan\xc3\xa0.\n_START_SECTION_\nEstil\n_START_PARAGRAPH_\nSantiago Calatrava ha conreat un estil propi que fan dels seus dissenys obres d'art inconfusibles, amb un car\xc3\xa0cter marcadament mediterrani on el color blanc \xc3\xa9s el predominant. La utilitzaci\xc3\xb3 del trencad\xc3\xads per al revestiment dels edificis, recorda l'obra d'Antoni Gaud\xc3\xad, tot i que el catal\xc3\xa0 utilitzava colors vius mentre que el valenci\xc3\xa0 utilitza \xc3\xbanicament el blanc._NEWLINE_L'arquitectura de Calatrava \xc3\xa9s principalment de grans estructures (estacions de tren, aeroports, auditoris, ponts, gratacels, etc.) on els seus dissenys mostren les estructures constructives (al contrari que molts arquitectes) basats en anatomies animals i humanes o altres elements naturals, integrant-se aix\xc3\xad en la tend\xc3\xa8ncia de l'arquitectura organicista.\n_START_SECTION_\nObra\n_START_PARAGRAPH_\nLa primera obra adjudicada de certa import\xc3\xa0ncia fou constru\xc3\xafda entre el 1984 i el 1990, es tracta de l'estaci\xc3\xb3 del ferrocarril de Stadelhofen prop de Zuric, on Santiago Calatrava establ\xc3\xad la seua primera oficina. El Pont de Bac de la Roda a Barcelona (1985-1987) comen\xc3\xa7aria a donar-li certa resson\xc3\xa0ncia internacional, i a aquest pont li seguirien el pont del Alamillo a Sevilla (1992), el del Nou d'Octubre de Val\xc3\xa8ncia (1995), el Zubizuri de Bilbao (1997) o el Pont de la Constituci\xc3\xb3 de Ven\xc3\xa8cia m\xc3\xa9s recentment (2008)._NEWLINE_El 1989 obri el seu segon despatx, a la ciutat de Par\xc3\xads mentre treballava en l'obra de l'estaci\xc3\xb3 de ferrocarril de l'aeroport de Li\xc3\xb3. Dos anys m\xc3\xa9s tard obriria a Val\xc3\xa8ncia per comen\xc3\xa7ar un dels majors projectes de l'arquitecte, la Ciutat de les Arts i les Ci\xc3\xa8ncies que encara en l'actualitat no est\xc3\xa0 finalitzat. El 1992 finalitz\xc3\xa0 a Barcelona la Torre Ol\xc3\xadmpica de Comunicacions, i entre les seues darreres obres destaquen l'Aeroport de Bilbao, el Complex Ol\xc3\xadmpic d'Atenes o l'Auditori de Tenerife._NEWLINE_Recentment est\xc3\xa0 tamb\xc3\xa9 dedicant-se a la construcci\xc3\xb3 de gratacels, com el Turning Torso, en Malm\xc3\xb6 (Su\xc3\xa8cia), o els previstos a Val\xc3\xa8ncia, Chicago o els quatre prevists a Val\xc3\xa8ncia. Tamb\xc3\xa9 est\xc3\xa0 en construcci\xc3\xb3 la nova terminal de passatgers WTC Transportaci\xc3\xb3n Hub a l'espai que deix\xc3\xa0 despr\xc3\xa9s del col\xc2\xb7lapse de les Torres Bessones durant els atemptats de l'11 de setembre de 2001 a Nova York.\n_START_SECTION_\nPremis i reconeixements\n_START_PARAGRAPH_\nSantiago Calatrava ha estat reconegut amb diversos premis com el Princep d'Ast\xc3\xbaries de les Arts de 1999, el Nacional d'Arquitectura el 2005 i la Medalla d'Or de l'AIA (American Institute of Architects) tamb\xc3\xa9 el 2005. El 1994 va rebre la Creu de Sant Jordi de la Generalitat de Catalunya.\n_START_SECTION_\nPol\xc3\xa8mica\n_START_PARAGRAPH_\nNo obstant els seus projectes han estat objecte de controv\xc3\xa8rsia, tant en la seva conniv\xc3\xa8ncia pol\xc3\xadtica amb el PP valenci\xc3\xa0, com per defici\xc3\xa8ncies t\xc3\xa8cniques d'algunes de les seves obres._NEWLINE_El 7 de febrer de 2014 \xc3\xa9s condemnat per l'Audi\xc3\xa8ncia Provincial d'Oviedo a pagar 2,96 milions d'euros a la promotora Jovellanos XXI per fallades detectades en l'execuci\xc3\xb3 de l'obra del Palau de Congressos d'Oviedo."